Aktionærerne i Østjydsk Bank mister hele deres aktiekapital

Da Østjydsk Bank torsdag erklærede sig konkurs og blev overtaget af Sparekassen Vendsyssel, kunne bankens aktionærer bare se til, mens hele deres indskud forsvandt. Sparekassen Vendsyssel overtager alle aktiviteter, aktiver og medarbejdere, mens aktionærerne efterlades i konkursboet. - Det er meget beklageligt, at aktionærerne mister deres penge, men alle andre kunder og indskydere mister ikke penge, så alt i alt er det det bedst opnåelige resultat, vi kunne opnå, forklarer administrerende direktør i Sparekassen Vendsyssel Vagn Hansen. Aktionærerne havde set kollapset komme. Østjydsk Bank har de sidste mange år levet en omtumlet tilværelse med mange op-,  og nedture. Senest dog flest nedture, så kunderne fornemmede, hvilken vej det gik. - Jeg havde 100 aktier. Da de var oppe i 1400 (140.000 kr, Red.), spurgte jeg banken, om jeg skulle sælge. De kiggede på mig, som om jeg var idiot. Siden faldt de bare konstant, og i dag er de jo intet værd. Det var det rene Lotto, lyder det fra Lars Mikkelsen, der er en af mange ærgerlige aktionærer. Også i Hobro, hvor den tidligere ejer af Diskotek Crazy Daisy Ricco Guldager Christensen bor, er der en let opgivende hovedrysten til overs for forløbet. - Jeg abonnerer på Børsen, så jeg fik den som BREAKING på mobilen. Da jeg tjekkede mailen, kunne jeg se beskeden fra Fondsbørsen, så det er ærgerligt. Men jeg glæder mig over, at min bank fortsætter, og jeg kan fortsætte med min gamle bankrådgiver, forklarer han, mens han understreger, at han faktisk har tjekket om Dankortet stadig virker. Hvor stort et beløb Ricco Guldager Christensen har mistet ved konkursen vil han ikke oplyse. - Det er en del, siger han med et smil.